**Năpastă**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu mi-am propus prea mulți: vreo două sute

C-aș fi prea lacom dacă cer preamult,

Dar aș mai vrea s-ajung la senectute,

Când ar mai fi un an sau doi. Nu-i mult!

Și sunt dispus, căci au mai fost abuzuri,

Să mai cedez din ei, căci am fumat,

Iar la pahare, câteva refuzuri

Nu-mi fac scăderi în anii de păcat.

Așa că, hai, căci ăsta-i organismul,

mai scad vreo patruzeci din tot ce vreau,

și –asta e!- se pare, narcotismul

e mult mai vinovat decât … ce beau.

Cum? Ce să fac? Să-mi amintesc femeia?

Și pentru ea mai trebuie să scad?

Eu adunam, dar fie, vorba ceea:

Cu fapte bune poți ajunge-n Iad.

Păi, cât să scad, căci nu știu, pentru asta?

O lună, două? Șaptezeci să trag?

Atât de mult? Păi, dacă ea-i năpasta,

O vreau și pân’la nouăzeci, cu drag!